#435 Memakan Daging Anjing Laut

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli
Soalan:
Assalamualaikum w.b.t. Apakah hukum memakan anjing laut? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ فَإِنَّهُ رِجْسٌ أَوْ فِسْقًا أُهِلَّ لِغَيْرِ اللَّهِ بِهِ
Maksudnya:
 “
Katakanlah (wahai Muhammad): ‘Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi – kerana sesungguhnya ia adalah kotor — atau sesuatu yang dilakukan secara fasik, iaitu binatang yang disembelih atas nama yang lain daripada Allah.’
”
[1]
Begitu juga firman Allah SWT:
يَسْأَلُونَكَ مَاذَا أُحِلَّ لَهُمْ ۖ قُلْ أُحِلَّ لَكُمُ الطَّيِّبَاتُ
Maksudnya:
 “
Mereka bertanya kepadamu (wahai Muhammad): ‘Apakah (makanan) yang dihalalkan bagi mereka?’ Bagi menjawabnya, katakanlah: ‘Dihalalkan bagi kamu (memakan) yang lazat-lazat serta baik.’
”
[2]
Ayat di atas menunjukkan secara umumnya Allah ‘Azza wa Jalla telah menghalalkan buat kita makanan yang baik-baik. Justeru, semua yang baik-baik itu adalah diharuskan untuk memakannya, manakala semua yang buruk dan jijik pula adalah diharamkan daripada memakannya. Penentuan sama ada makanan itu baik atau jijik — jika tiada nas mengenainya — adalah berdasarkan perasaan dan naluri orang Arab kerana al-Quran turun kepada mereka — yakni dalam bahasa mereka.
[3]
Definisi anjing laut
Anjing laut ialah mamalia laut yang kelihatan licin berkilat dengan badannya berbentuk seperti tornado. Anjing laut adalah perenang yang terhandal dan menghabiskan banyak masa dalam air. Tetapi ia melahirkan anak di darat. Kebanyakan jenis anjing laut hidup di lautan atau di laut pedalaman, tetapi beberapa jenis hidup dalam air tawar. Anjing laut Baikal, misalnya, hidup di Tasik Baikal di Rusia. Anjing laut banyak terdapat terutamanya di laut kutub, tetapi ia kurang biasa terdapat di laut tropika.
Sesetengah jenis anjing laut mempunyai kepala yang kecil, hidung pendek yang menjadikan mukanya kelihatan “tertolak ke dalam”. Kesemua anjing laut mempunyai lubang hidung bak lekah, yang ditutupnya semasa ia berenang dalam air. Anjing laut mempunyai empat kaki, tetapi tulang kaki atas baku lalinya terbenam di dalam badan. Bahagian yang menganjur ke luar, termasuk hujung kaki, membentuk kaki sirip bak dayung yang besar. Kaki sirip depan anjing laut bulu dan singa laut adalah lebih panjang dan lebih rata daripada kaki sirip spesies-spesies lain. Anjing laut bulu, singa laut, dan walrus memutarkan kaki sirip belakangnya ke hadapan dan ke bawah untuk membantu menyokong badannya di darat. Ia berjalan menggunakan keempat-empat kaki sirip. Kaki sirip belakang pada anjing laut tanpa telinga menganjur lurus ke belakang, tapak kaki bertemu tapak kaki. Anjing laut ini tidak boleh memutarkan kaki siripnya ke hadapan. Ia menggerakkan dirinya di darat atau ais dengan mengkontraksi mengikut ritma otot perutnya yang kuat.
Anjing laut memakan pelbagai haiwan laut. Anjing laut bulu dan singa laut memakan terutamanya ikan, sotong, dan anjing laut pelabuhan memakan terutamanya ikan dan sotong kurita. Anjing laut pemakan ketam dan anjing laut lurik memakan terutamanya udang kecil. Anjing laut gajah lebih suka jerung kecil dan pari, yang ditangkap di laut dalam, dan anjing laut leopard memakan ikan dan kadangkala memakan peguin. Walrus memakan kima. Anjing laut mempunyai gigi yang tajam, tirus yang dengannya ia mencekau dan mengoyakkan kebanyakan pemangsanya. Ia tidak boleh mengunyah makanan kerana giginya tidak mempunyai permukaan yang rata. Ia menelan ikan kecil bulat-bulat.
Musuh anjing laut yang paling utama ialah pemburu. Mereka memburunya bagi mendapatkan bulunya. Selepas bulunya dibuang, daging anjing laut kadangkala dibekusejukkan dan dijual sebagai makanan haiwan. Sesetengah orang Eskimo dan orang Alaska yang lain memakan daging anjing laut. Dagingnya mempunyai rasa kuat yang tidak digemari kebanyakan orang di bahagian-bahagian lain di dunia. Bluber anjing laut digunakan untuk memasak atau dibakar untuk mendapatkan cahaya dan haba. Orang Eskimo juga membuat pakaian perburuan daripada kulit anjing laut lurik dan menggunakan kulit walrus untuk menutupi bingkai kayu bot mereka. Mereka meregangkan usus anjing laut dan menjahit jalur-jalur usus tersebut untuk membuat baju hujan. Pada tahun 1800-an, terlalu banyak anjing laut dibunuh hinggakan beberapa sahaja yang terselamat. Beberapa negara bertengkar tentang bagaimana anjing laut bulu sepatutnya dibunuh. Pada tahun 1911, Kanada, Jepun, Rusia dan Amerika Syarikat menandatangani perjanjian untuk melindungi anjing laut bulu utara. Pada tahun itu, terdapat kira-kira 15000 anjing laut bulu utara di Kepulauan Pribilof di Laut Bering, yang menjadi hos kepada kawanan pembiakan yang terbesar di dunia.
[4]
Selain itu, anjing laut boleh tinggal di luar air untuk jangka masa yang panjang, bergantung pada keperluan haiwan itu. Ia boleh menjadi perkara biasa bagi sesetengah spesies anjing laut untuk menghabiskan beberapa hari hingga seminggu pada satu masa luar dari air.
[5]
 Anjing laut tidur di dalam air dan juga di darat. Di dalam air, mereka tidur terapung dalam keadaan berdiri atau terapung mendatar di permukaan. Oleh kerana mereka sedang tidur dan tidak aktif berenang, mereka boleh berada di bawah air lebih lama daripada ketika memburu makanan. Terdapat insiden yang diketahui di mana anjing laut berada di bawah air sehingga setengah jam, namun secara purata, mereka berada di bawah air tidak lebih daripada lima belas minit.
[6]
Hidupan air
Haiwan air ialah haiwan yang tidak dapat hidup melainkan di dalam air, tidak kira air masin atau air tawar, sama ada di laut, sungai, tasik, air telaga atau lain-lain. Apabila ia keluar dari air, hidupnya seperti haiwan yang disembelih atau ia dapat hidup tetapi hayatnya tidak kekal lama (di atas darat).
[7]
Secara umumnya, Dr. Muhammad al-Zuhaili menyebutkan bahawa hidupan air terbahagi kepada dua kategori iaitu spesies ikan sebagaimana rupa bentuknya yang telah diketahui umum. Ia adalah halal untuk dimakan walau bagaimanapun cara ia dimatikan serta tidak perlu disembelih. Hal ini adalah berdasarkan firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ مَتَاعًا لَّكُمْ وَلِلسَّيَّارَةِ
Maksudnya:

“Dihalalkan bagi kamu binatang buruan laut, dan makanan yang didapati dari laut, sebagai bekalan bagi kamu (untuk dinikmati kelazatannya) dan juga bagi orang-orang yang dalam pelayaran.”
[8]
Begitu juga, terdapat riwayat daripada Ibn Umar R.Anhuma, beliau berkata:
أُحِلَّت لَنا مَيتَتانِ ودَمانِ؛ الجَرادُ والحيتانُ، والكَبدُ والطِّحالُ
Maksudnya:
 “
Dihalalkan ke atas kita dua jenis bangkai dan dua jenis darah. (Dua jenis bangkai) iaitu belalang dan ikan. (Dua jenis darah) iaitu hati dan limpa
.”
[9]
Keduanya, haiwan air yang tidak menyerupai bentuk kebiasaan ikan seperti babi air dan anjing laut. Para ulama telah berselisih pendapat dalam kategori ini.
[10]
 Bagi kategori ini, Imam al-Nawawi ada menukilkan tiga pendapat yang masyhur mengenai perkara ini dalam kitab beliau, dan menyatakan bahawa pendapat yang sahih di sisi ulama mazhab al-Syafi‘i adalah semuanya halal untuk dimakan kerana perkataan
al-Samak
 “السَّمَك” — sebagaimana yang terdapat dalam hadith — merujuk kepada semua hidupan air.
[11]
 Ia termasuk sebagaimana firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ
Maksudnya:
 “
Dihalalkan bagi kamu binatang buruan laut, dan makanan yang didapati dari laut.
”
[12]
Begitu juga, terdapat riwayat daripada Abu Hurairah R.A, bahawa Rasulullah SAW bersabda:
هُوَ الطَّهُورُ مَاؤُهُ، الحِلُّ مَيْتَتُهُ
Maksudnya:
 “
Air laut itu suci lagi menyucikan dan halal bangkainya.
”
[13]
Haiwan dua alam
Di dalam
al-Mausu‘ah al-Fiqhiyyah
 disebutkan, ulama mazhab Syafi‘i berpendapat bahawa haiwan dua alam adalah haram untuk dimakan. Haiwan dua alam yang dimaksudkan ialah haiwan yang dapat hidup secara berterusan sama ada di daratan mahupun lautan (yakni air), jika tiada baginya sebarang bandingan dengan haiwan di darat yang halal dimakan. Di antara contoh haiwan dua alam yang disebutkan oleh mereka ialah katak, ketam, ular, nasnas, buaya dan penyu. Pengharaman haiwan jenis dua alam ini adalah sebagaimana yang disebutkan oleh al-Rafi‘i dan Imam al-Nawawi dalam kitabnya
al-Raudhah
 serta pendapat yang dipegang oleh al-Ramli.
Imam al-Nawawi kemudiannya telah membetulkan semula pendapatnya dalam kitab
al-Majmu‘
 bahawa semua haiwan yang tinggal di dalam air secara habitatnya
[14]
 adalah halal bangkainya sekalipun ia boleh untuk hidup di atas daratan melainkan katak. Inilah pendapat yang muktamad di sisi al-Khatib dan Ibn Hajar al-Haitami, dan menambah pada katak — dengan memberi sebab — kerana padanya terdapat racun. Oleh itu, berdasarkan kepada pendapat ini, ketam, ular, nasnas, buaya dan penyu, jika kesemua haiwan ini tinggal di dalam air secara habitatnya, maka halal bangkainya dan tidak diambil kira kemampuannya untuk hidup di atas darat. Akan tetapi jika haiwan itu tinggal di atas daratan secara habitatnya,
[15]
 maka haram bangkainya.
[16]
Dalam erti kata lain, adanya kebarangkalian bahawa terdapat faktor lain yang mendorong kepada pengharaman kesemua haiwan dua alam yang disebutkan di atas seperti nas yang melarang, memberi mudarat kepada pemakannya atau lain-lain. Hal ini dapat difahami dengan lebih jelas melalui kenyataan daripada Dr. Muhammad al-Zuhaili yang menyebutkan bahawa katak haram dimakan kerana ada nas yang melarang untuk membunuhnya. Manakala ular dan ketam kerana racunnya serta kedua-duanya dianggap haiwan yang jijik. Selain itu juga diharamkan untuk memakan buaya kerana ia memburu dengan taringnya.
[17]
Selain itu, Syeikh al-Islam Zakaria al-Ansari juga ada menukilkan pendapat Imam al-Mawardi yang menjadi
dhawabit
 (garis panduan) dalam menentukan kategori suatu haiwan itu apabila berhimpun pada dirinya darat dan laut, iaitu:
مَا يَجْمَعُ مِنْ الْحَيَوَانِ بَيْنَ الْبَحْرِ وَالْبَرِّ إنْ كَانَ اسْتِقْرَارُهُ بِأَحَدِهِمَا أَغْلَبَ وَمَرْعَاهُ بِهِ أَكْثَرَ غَلَبَ عَلَيْهِ حُكْمُهُ
Maksudnya:

“Haiwan yang berhimpun padanya antara laut dan darat (dapat hidup di kedua-duanya), sekiranya ia dapat tetap (berterusan) hidup pada salah satunya menurut kebiasaan dan hidupnya lebih banyak di situ. Maka, hukumnya mengikut kebiasaannya.”
Oleh itu, apa-apa haiwan yang tidak dapat hidup melainkan di dalam air sahaja atau apabila ia keluar dari air, hidupnya seperti haiwan yang disembelih, maka hukumnya adalah halal dimakan, walau bagaimana keadaannya pun serta ia dinisbahkan sebagai hidupan air. Kemudian, jika suatu haiwan itu tidak cenderung kepada mana-mana antara keduanya (air atau darat), maka hukumnya adalah seperti haiwan darat mengikut pendapat yang sahih serta tidak halal untuk memakannya melainkan setelah disembelih, jika ia termasuk dalam jenis haiwan yang boleh disembelih. Sekiranya tidak, hukumnya adalah haram — untuk memakannya.
[18]
Tambahan pula Imam al-Syafi‘i juga ada menyebutkan bahawa untuk menentukan haiwan tersebut dalam kategori haiwan buruan yang mana, maka lihatlah haiwan itu hidupnya lebih banyak di darat atau di laut. Termasuk juga dalam kategori haiwan yang mengambil hukum haiwan laut ialah haiwan yang tinggal di dalam air perigi, paya, air tawar, air masin, air sedikit, air banyak dan lain-lain.
[19]
Dr. Soleh bin Fauzan al-Fauzan ada menukilkan pendapat dalam kalangan ulama mazhab Hanbali yang berpendapat bahawa semua haiwan laut (hidupan air) yang dapat hidup di atas daratan adalah tidak halal untuk dimakan kecuali setelah disembelih mengikut syarak seperti burung air, penyu, dan anjing laut, melainkan haiwan yang tidak mempunyai darah merah seperti ketam kerana ia adalah halal untuk dimakan tanpa berhajat kepada sembelihan.
[20]
Kesimpulannya
Berdasarkan kepada perbahasan dan perbincangan di atas,
kami berpendapat bahawa anjing laut adalah halal dimakan kerana ia termasuk dalam hidupan laut.
Lebih-lebih lagi, para ulama dalam kalangan mazhab Syafi‘i juga menjadikan anjing laut ini sebagai contoh hidupan air yang tidak menyerupai bentuk kebiasaan ikan dan halal dimakan tanpa perlu kepada sembelihan.
Kemampuannya untuk hidup di atas daratan dalam beberapa keadaan juga tidak menjejaskan penisbahannya kepada haiwan air kerana kebanyakan hidupnya adalah di dalam air. Justeru, ia tetap mengambil hukum haiwan air yang halal bangkainya dan tidak perlu kepada sembelihan bagi menghalalkannya. Akan tetapi, di sisi ulama mazhab Syafi‘i, mereka berpendapat disunatkan untuk menyembelih haiwan air yang dapat hidup lama di luar air (lambat mati) bagi mempercepatkan lagi kematiannya seperti ikan besar.
[21]
 Justeru, hal yang sama terpakai kepada anjing laut yang dikatakan dapat menghabiskan beberapa hari hingga seminggu pada satu masa apabila berada luar dari air.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 9 Februari 2022 bersamaan 7 Rejab 1443H
[1]
 Surah al-An‘am: 145
[2]
 Surah Ma’idah: 4
[3]
 Lihat
https://aliftaa.jo/Research.aspx?ResearchId=16#_edn18
.
[4]
 Lihat
Ensiklopedia Dunia
, (Terj. DBP), 1/642-645.
[5]
 Lihat
https://www.ifaw.org/international/journal/faqs-about-seals#:~:text=How%20long%20can%20seals%20stay,time%20out%20of%20the%20water
.
[6]
 Lihat
https://www.ecomare.nl/en/in-depth/reading-material/animals/seals/
.
[7]
 Lihat
Nihayah al-Muhtaj
, 8/150;
al-Mausu‘ah al-Fiqhiyyah al-Kuwaitiyyah
, 5/127-128.
[8]
 Surah al-Ma’idah: 96.
[9]
 Riwayat al-Baihaqi (1211) dan beliau menyebutkan dalam
al-Sunan al-Kabir
, sanad hadith ini adalah sahih.
[10]
 Lihat
al-Mu‘tamad fi al-Fiqh al-Syafi‘i
, 2/547-548.
[11]
 Lihat
al-Majmu‘ Syarh al-Muhazzab
, 9/33-34.
[12]
 Surah al-Ma’idah: 96
[13]
 Riwayat Abu Daud (83); al-Tirmizi (69) dan al-Nasa’i (59)
[14]
 Yakni kehidupannya lebih banyak di dalam air.
[15]
 Yakni kehidupannya lebih banyak di atas daratan.
[16]
 Lihat
al-Mausu‘ah al-Fiqhiyyah al-Kuwaitiyyah
, 5/130; Lihat juga
al-Majmu‘ Syarh al-Muhazzab
, 9/32-33.
[17]
 Lihat
al-Mu‘tamad fi al-Fiqh al-Syafi‘i
, 2/548-549.
[18]
 Lihat
Asna al-Matalib
, 1/566.
[19]
 Lihat
al-Umm
, 2/199; 2/230.
[20]
 Lihat
al-At‘imah wa Ahkam al-Said wa al-Zaba’ih,
 hlm. 91.
[21]
 Lihat
al-Mausu‘ah al-Fiqhiyyah al-Kuwaitiyyah
, 5/130;
al-Majmu‘ Syarh al-Muhazzab,
 9/72;
Mughni al-Muhtaj
, 6/99.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#436 Mandi dengan Air Zamzam

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli
Soalan:
Assalamualaikum w.b.t. Apakah hukum mandi menggunakan air Zamzam? Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Mukadimah
Air zamzam merupakan penghulu bagi segala air dan sebaik-baik air di atas muka bumi ini. Zamzam adalah nama bagi sebuah telaga yang berada di dalam Masjidil Haram di Makkah. Kemunculan telaga ini adalah pada zaman Nabi Ismail bin Ibrahim A.S, apabila Allah SWT telah sediakan air dari telaga ini bagi menghilangkan kelaparan dan dahaga buat dirinya dan ibunya, apabila mereka sudah kehabisan bekalan air di Makkah yang tandus pada ketika itu.
Di antara keistimewaan air Zamzam ini ialah ia merupakan air yang diberkati dan boleh mengenyangkan sesiapa yang meminumnya serta penawar daripada penyakit. Perkara ini kami telah bahaskan secara panjang lebar dalam dua artikel kami iaitu:
#369 Keberkatan Air Zamzam Tidak Terikat dengan Tanah Haram.
[1]
#374 Keharusan Membawa Air Zamzam Keluar dari Makkah.
[2]
Begitu juga, Islam sangat prihatin terhadap soal menjaga kebersihan dan bersuci. Ini kerana kebersihan merupakan sebahagian daripada ciri-ciri iman. Hal ini adalah sebagaimana riwayat daripada Abu Malik al-Asy‘ari bahawa Rasulullah SAW pernah bersabda:
الطُّهُورُ شَطْرُ الإِيمَانِ
Maksudnya:

“Bersuci itu adalah sebahagian daripada ciri-ciri keimanan.”
[3]
Selain itu, perkara ini juga jelas dapat dilihat dalam beberapa hadith Nabi SAW. Antaranya ialah perintah supaya memotong kuku, membersihkan gigi dan pakaian sebagaimana riwayat daripada Abu Hurairah R.A:
الفِطْرَةُ خَمْسٌ، أَوْ خَمْسٌ مِنَ الفِطْرَةِ: الخِتَانُ، وَالِاسْتِحْدَادُ، وَنَتْفُ الإِبْطِ، وَتَقْلِيمُ الأَظْفَارِ، وَقَصُّ الشَّارِبِ
Maksudnya:
 “
Fitrah itu lima perkara; – atau beliau berkata: Lima perkara termasuk daripada fitrah; – berkhitan, mencukur bulu kemaluan, mencabut bulu ketiak, memotong kuku, dan memotong misai.”
[4]
Begitu juga, gesaan supaya mandi pada keadaan tertentu. Hal ini adalah sebagaimana riwayat daripada Abu Hurairah R.A, bahawa Nabi SAW bersabda:
حَقٌّ عَلَى كُلِّ مُسْلِمٍ، أَنْ يَغْتَسِلَ فِي كُلِّ سَبْعَةِ أَيَّامٍ يَوْمًا يَغْسِلُ فِيهِ رَأْسَهُ وَجَسَدَهُ
Maksudnya:
“
Wajib ke atas seseorang Muslim untuk mandi pada setiap tujuh hari, iaitu dengan menyucikan kepalanya dan badannya
.”
[5]
Mandi dengan air zamzam
Mandi termasuk dalam perkara bersuci dan juga merupakan salah satu cara membersihkan diri daripada kotoran. Ibn Hajar al-Haitami menyebutkan bahawa tidak makruh bersuci dengan air zamzam, akan tetapi adalah lebih utama untuk tidak menggunakannya bagi menghilangkan najis — yakni membersihkan najis dengannya.
[6]
 Begitu juga, Syeikh Ibrahim al-Baijuri turut menyatakan bahawa pendapat yang muktamad dalam mazhab Syafi‘i ialah hukumnya tidak makruh menggunakan air zamzam sekalipun bagi menghilangkan najis akan tetapi ia termasuk dalam perkara
khilaf aula
— yakni menyalahi perkara yang utama.
[7]
Imam al-Nawawi ketika membahaskan mengenai hukum berwuduk dan mandi dengan menggunakan air zamzam menyatakan bahawa pendapat majoriti ulama adalah sepertimana pendapat mazhab Syafi‘i iaitu tidak makruh berwuduk dan mandi dengan menggunakan air zamzam. Dalilnya adalah berdasarkan kepada keumuman nas yang sahih lagi jelas berkenaan hukum air tanpa membezakannya. Selain itu, sentiasa ada orang-orang Islam yang berwuduk dengan air zamzam tanpa ada seorang pun yang mengingkari perbuatan mereka itu.
[8]
Terdapat satu riwayat daripada Imam Ahmad yang menyatakan bahawa hukumnya adalah makruh. Hal ini adalah berdasarkan kepada pendapat al-Abbas R.A ketika berada di sisi telaga zamzam yang mengatakan:
لا أُحِلُّها لمغتسلٍ وهي لشاربٍ حِلٌّ وَبِلٌّ
Maksudnya:
 “Aku tidak benarkan air zamzam digunakan bagi orang mandi, tetapi ia harus bagi orang minum.”
[9]
Namun, ulama dalam kalangan mazhab Syafi‘i menyebutkan bahawa pendapat al-Abbas R.A itu dapat ditakwilkan bahawa ia diucapkan ketika waktu sedikitnya air zamzam disebabkan oleh ramai orang yang meminumnya.
[10]
 Manakala Ibn Qudamah pula mengatakan bahawa pendapat al-Abbas R.A itu tidak menunjukkan secara jelas bahawa ia adalah haram, tetapi dapat difahami bahawa menggunakan selain air zamzam — yakni untuk tujuan mandi — adalah lebih utama, dan kemulian air zamzam tidak memestikan bahawa hukumnya adalah makruh untuk digunakan.
[11]
Kesimpulannya
Berdasarkan kepada perbahasan dan perbincangan di atas, kami berpendapat bahawa harus menggunakan air zamzam untuk mandi dan berwuduk serta membersihkan diri daripada najis kerana ia merupakan air yang suci lagi menyucikan sepertimana air mutlak yang lain.
Sekalipun begitu, jika tiada kesukaran atau terdapatnya air lain selain daripada air zamzam yang dapat digunakan bagi tujuan membersihkan diri daripada najis, maka sebaiknya gunakanlah terlebih dahulu air tersebut bagi meraikan khilaf ulama yang memakruhkannya. Tambahan lagi, dengan kedudukan air zamzam yang mulia sepertimana disebutkan oleh al-Munawi bahawa air zamzam adalah penghulu bagi segala air, merupakan air yang paling mulia, paling berharga dan paling disukai oleh manusia. Ia telah digali oleh malaikat Jibril A.S dan diberi minum kepada Nabi Ismail A.S.
[12]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 9 Februari 2022 bersamaan 7 Rejab 1443H
[1]
 Lihat
https://maktabahalbakri.com/369-keberkatan-air-zamzam-tidak-terikat-dengan-tanah-haram/
.
[2]
 Lihat
https://maktabahalbakri.com/374-keharusan-membawa-air-zamzam-keluar-dari-makkah/
.
[3]
 Riwayat Muslim (223)
[4]
 Riwayat al-Bukhari (5889); Muslim (257)
[5]
 Riwayat al-Bukhari (897); Muslim (849)
[6]
 Lihat
 Tuhfah al-Muhtaj,
1/76.
[7]
 Lihat
Hasyiah al-Baijuri ‘ala Fath al-Qarib al-Mujib,
1/55.
[8]
 Lihat
al-Majmu‘ Syarh al-Muhazzab,
1/91.
[9]
 Lihat
al-Bidayah wa al-Nihayah
, 2/230.
[10]
 Lihat
 al-Majmu‘ Syarh al-Muhazzab,
 1/91.
[11]
 Lihat
al-Mughni
, 1/16.
[12]
 Lihat
Faidh al-Qadir Syarh al-Jami‘ al-Saghir,
5/404.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#437 Menggunakan Sabun Susu Keldai Peliharaan

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli
Soalan:
Assalamualaikum w.b.t. Bolehkah kita menggunakan sabun susu keldai peliharaan, lebih-lebih lagi dalam situasi untuk merawat penyakit kulit tertentu? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَاقْصِدْ فِي مَشْيِكَ وَاغْضُضْ مِن صَوْتِكَ ۚ إِنَّ أَنكَرَ الْأَصْوَاتِ لَصَوْتُ الْحَمِيرِ
Maksudnya:

“Dan sederhanakanlah langkahmu semasa berjalan, juga rendahkanlah suaramu (semasa berkata-kata), sesungguhnya seburuk-buruk suara ialah suara keldai.”
[1]
Ayat ini mengandungi nasihat buat kita agar jangan menyombongkan diri ketika berjalan. ‘Ata’ menyebutkan bahawa maknanya ialah berjalan dengan tenang dan tidak tergesa-gesa. Kemudian, kita juga diingatkan untuk merendahkan suara dan jangan meninggikannya tanpa sebarang keperluan kerana mengangkat suara melebihi daripada keperluan yang diperlukan akan mengganggu orang yang mendengar.
[2]
 Hal ini kerana suara yang paling buruk dan paling dibenci ialah suara keldai yang cukup dikenali dengan kedunguannya dan suaranya yang kuat memekik.
[3]
Keldai jinak haram dimakan
Majoriti ulama berpendapat bahawa daging keldai jinak adalah haram untuk dimakan.
[4]
 Malah, Ibn Qudamah ada menukilkan daripada Ibn ‘Abd al-Bar bahawa tiada khilaf dalam kalangan para ulama Muslimin pada hari ini akan keharaman daging keldai jinak. Tambahan lagi, terdapat dalam kalangan sahabat yang meriwayatkan daripada Nabi SAW berkenaan pengharaman daging itu seperti Ali bin Abu Talib, Abdullah bin Umar, Abdullah bin ‘Amr, Jabir, al-Bara’, Abdullah bin Abu Aufa, Anas dan Zahir al-Aslami dengan sanad-sanad yang sahih lagi baik.
[5]
Larangan ini adalah berdasarkan kepada riwayat Ali bin Abu Talib R.A, beliau berkata:
أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ نَهَى عَنْ مُتْعَةِ النِّسَاءِ يَوْمَ خَيْبَرَ، وَعَنْ أَكْلِ لُحُومِ الحُمُرِ الإِنْسِيَّةِ
Maksudnya:

“Rasulullah SAW melarang daripada melakukan (nikah) mut‘ah terhadap wanita pada hari (peperangan) Khaibar serta (melarang) daripada memakan daging keldai peliharaan.”
[6]
Selain itu, Ibn Qudamah menyebutkan bahawa sebab pengharamannya adalah sudah jelas, iaitu kerana ia memakan kotoran berdasarkan riwayat Abdullah bin Abu Aufa.
[7]
 Manakala Anas bin Malik R.A meriwayatkan pada hari khaibar bahawa Rasulullah SAW meminta penyerunya untuk menyampaikan kepada manusia:
إنَّ اللَّهَ وَرَسُولَهُ يَنْهَيَانِكُمْ عَنْ لُحُومِ الْحُمُرِ فَإِنَّهَا رِجْسٌ أَوْ نَجِسٌ
Maksudnya:

“Sesungguhnya Allah dan rasul-Nya melarang kalian semua daripada memakan daging keldai kerana ia adalah kotor atau najis.”
[8]
Justeru, jelaslah bahawa antara sebab pengharaman daging keldai jinak adalah kerana kenajisannya.
Menggunakan sabun susu keldai peliharaan
Terlebih dahulu kita juga hendaklah mengetahui bahawa susu keldai peliharaan adalah dianggap sebagai najis. Hal ini kerana susu binatang yang dagingnya tidak halal dimakan seperti keldai jinak dan seumpamanya adalah najis kerana hukum susu adalah sama dengan dagingnya dan dagingnya pula dianggap najis. Oleh itu, ia haram diminum kecuali susu manusia kerana sekalipun daging manusia haram dimakan tetapi susunya adalah bersih dan suci.
[9]
Berbalik kepada persoalan yang ditanyakan, para ulama telah membahaskan mengenai perkara ini dalam kitab-kitab mereka iaitu hukum menggunakan sabun yang dibuat daripada bahan-bahan najis. Menurut pendapat terpilih dalam kalangan ulama mazhab Hanafi bahawa sabun yang diperbuat daripada minyak yang bernajis atau
mutanajjis
 adalah suci. Oleh itu, harus menggunakannya dan berjual beli dengannya.
[10]
Begitu juga, ulama mazhab Syafi‘i turut bersetuju dengan pendapat bahawa boleh menggunakan sabun yang dibuat daripada minyak yang bernajis. Mengenai perkara ini, Syeikh al-Islam Zakaria al-Ansari ada menukilkan daripada kitab
al-Majmu‘
 bahawa harus melumurkan kapal dengan lemak bangkai haiwan, membuat sabun dengan minyak bernajis, memberi makan bangkai haiwan kepada anjing-anjing dan burung-burung, serta memberi makan makanan yang terkena najis (
mutanajjis
) kepada haiwan ternakan.
[11]
Di samping itu, al-Ramli menjelaskan lagi dengan menyatakan bahawa seseorang itu harus menggunakan sabun yang dibuat daripada minyak bernajis pada anggota badannya atau pakaiannya. Kemudian, dia membersihkannya — yakni sabun tersebut daripada badan dan pakaiannya.
[12]
Berubat dengan bahan bernajis
Mengenai hal ini, terdapat hadith riwayat Ummu Salamah R.Anha, bahawa Rasulullah SAW bersabda:
إنَّ اللَّهَ لَـمْ يَجْعَلْ شِفَاءَكُمْ فِيمَا حرَّمَ عَلَيْكُمْ
Maksudnya:
 “
Sesungguhnya Allah tidak menjadikan penyembuh buat kamu pada perkara yang telah Dia haramkan ke atas kamu.
”
[13]
Selain itu, terdapat juga hadith lain sebagaimana diriwayatkan oleh Wa’il al-Hadrami, bahawa Tariq bin Suwaid al-Ju‘fi R.A bertanya kepada Rasulullah SAW berkenaan arak. Kemudian, Baginda SAW melarang — atau tidak gemar untuk beliau melakukannya. —  Tariq berkata: “Sesungguhnya aku melakukannya untuk berubat.” Maka Baginda SAW bersabda:
إِنَّهُ لَيْسَ بِدَوَاءٍ، وَلَكِنَّهُ دَاءٌ
Maksudnya:
 “
Sesungguhnya ia (arak) bukan ubat, akan tetapi merupakan suatu penyakit.
”
[14]
Imam al-Nawawi ketika mengulas berkenaan dengan isu hukum berubat dengan najis, beliau menjelaskan pandangan mazhab Syafi‘i dan majoriti ulama bahawa boleh berubat dengan najis selain daripada suatu yang memabukkan. Akan tetapi hukum keharusan itu terikat dengan ketiadaan bahan perubatan yang suci lagi halal yang harus untuk digunakan. Sekiranya terdapat bahan perubatan yang suci dan halal, maka hukum menggunakan bahan bernajis sebagai ubat adalah haram tanpa sebarang khilaf.
[15]
Kesimpulannya
Berdasarkan kepada perbahasan dan perbincangan di atas,
kami berpendapat bahawa harus menggunakan sabun yang diperbuat daripada susu keldai peliharaan pada anggota badan mahupun pakaian. Justeru, menggunakannya bagi tujuan perubatan adalah lebih-lebih lagi dibolehkan.
Akan tetapi, kemudiannya ia hendaklah dibersihkan semula pada anggota badan atau pakaian tersebut, daripada kesan sabun itu dengan air yang bersih bagi menyucikannya.
Walau bagaimanapun, kami juga ingin mengesyorkan jika tiada apa-apa keperluan untuk menggunakan sabun tersebut, maka adalah lebih baik untuk dielakkan penggunaannya kerana ia lebih dekat dengan sifat seorang Muslim itu yang suka pada kebersihan dan menjauhi segala perkara kotor serta najis. Lebih-lebih lagi, sabun termasuk dalam perkara
tahsiniyyat
 (menambah baik) dan bukannya
hajiyat
 (keperluan) atau
darurat
 (keperluan mendesak).
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 9 Februari 2022 bersamaan 7 Rejab 1443H
[1]
 Surah Luqman: 19
[2]
 Lihat
Zubdah al-Tafasir min Fath al-Qadir
, hlm. 541.
[3]
 Lihat
al-Tafsir al-Muyassar
, hlm. 412.
[4]
 Lihat
al-Majmu‘ Syarh al-Muhazzab
, 9/6.
[5]
 Lihat
al-Mughni
, 9/407.
[6]
 Riwayat al-Bukhari (4216) dan Muslim (1407)
[7]
 Lihat
al-Mughni
, 9/407.
[8]
 Riwayat al-Bukhari (4198) dan Muslim (1940)]
[9]
 Lihat
al-Fiqh al-Manhaji
, Cet. Dar al-Qalam, 1/40; 1/503 dan
al-Taqrirat al-Sadidah
, hlm. 128.
[10]
 Lihat
al-Mausu‘ah al-Fiqhiyyah al-Kuwaitiyyah
, 26/301.
[11]
 Lihat
Asna al-Matalib
, 1/278.
[12]
 Lihat
Nihayah al-Muhtaj
, 2/384-385;
Hasyiah al-Ramli ‘ala Asna al-Matalib
, 1/278.
[13]
 Riwayat Ibn Hibban (1391)
[14]
 Riwayat Muslim (1984)
[15]
 Lihat
al-Majmu‘ Syarh al-Muhazzab
, 9/50-51.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#438 Memakan Kuda Laut

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli
Soalan:
Assalamualaikum w.b.t. Ada seorang sahabat memberikan cadangan bagi pengubatan penyakit asma, iaitu dengan menumbuk kuda laut sehingga halus, lalu mencampurkannya dalam minuman. Justeru, persoalan yang timbul, apakah hukum memakan kuda laut? Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ
Maksudnya:
 “
Dihalalkan bagi kamu binatang buruan laut, dan makanan yang didapati dari laut.
”
[1]
Syeikh al-Sa‘di menyebutkan, tatkala haiwan buruan itu merangkumi haiwan buruan darat dan lautan, Allah SWT telah mengecualikan bagi kamu — dalam keadaan kamu sedang berihram — haiwan buruan laut iaitu haiwan laut yang hidup dan makanan yang didapati dari laut iaitu haiwan laut yang sudah mati. Justeru, perkara itu menunjukkan bahawa bangkai haiwan laut adalah halal. Selain itu, faedah kehalalannya itu adalah bertujuan supaya kamu memanfaatkannya dan begitu juga temanmu yang bersama kamu dalam perjalanan turut memanfaatkannya.
[2]
Definisi kuda laut
Kuda laut ialah binatang laut yang kepalanya menyerupai kepala kuda,
Hippocampus hudsonius
.
[3]
 Manakala di dalam
Ensiklopedia Dunia
, dinyatakan bahawa kuda laut ialah ikan kecil yang dinamakan demikian kerana kepalanya menyerupai kuda kecil. Lebih kurang 25 spesies kuda laut hidup di laut tropika yang cetek. Sesetengah spesies juga terdapat di perairan iklim sederhana. Kebanyakan kuda laut kurang daripada 15 sentimeter panjangnya. Satu spesies kuda laut dari kawasan Pasifik boleh mencapai 30 sentimeter panjangnya. Kuda laut tergolong dalam famili yang sama dengan ikan paip.
Badan kuda laut terbina daripada plat bertulang. Ikan ini mempunyai muncung yang panjang dan makan dengan menyedut haiwan kecil ke dalam mulutnya yang berbentuk silinder. Ekornya panjang, fleksibel, dan berupaya mencengkam. Kuda laut menggunakan ekornya untuk melekap pada tumbuh-tumbuhan berakar atau tumbuh-tumbuhan laut yang terapung. Anak kuda laut sering membentuk kumpulan kecil dengan berpaut pada satu sama lain dengan ekornya. Pundi renang yang besar pada kuda laut berisi udara dan membolehkan kuda laut berada pada kedalaman tertentu. Kuda laut berenang perlahan dengan menggunakan sirip belakang dan sirip pektoral. Sirip pektoral terletak di sisi kepala yang kelihatan seperti sepasang telinga. Kuda laut mempunyai cara membiak yang luar biasa. Kuda laut jantan mempunyai kantung khas tempat kuda betina bertelur. Kuda jantan kemudiannya membebaskan anak yang halus.
[4]
Namun, faktor pemanasan global serta keadaan persekitaran yang tidak mengizinkan mengakibatkan kuda laut berhadapan ancaman kepupusan, apatah lagi jika tiada sebarang usaha melindungi hidupan ini. Justeru, Perbadanan Bioteknologi dan Biodiversiti Negeri Johor (J-Biotech) tampil menjadi agensi pertama yang menjalankan penyelidikan konservasi kuda laut dan ekosistem persekitarannya sejak tahun 2008. Ketua Pegawai Operasi J-Biotech, Azman Mohamed Shah, menyebutkan bahawa rancangan penyelidikan biodiversiti yang dirangka dengan kerjasama Universiti Malaysia Terengganu (UMT) itu membuka lembaran baru dalam program konservasi marin di Johor yang merangkumi elemen penyelidikan dan komersial.
Tambah beliau lagi, pembangunan penyelidikan konservasi kuda laut fasa pertama yang sedang dilakukan adalah penyelidikan saintifik komprehensif menerusi program pembiakan dan asuhan, ternakan secara persekitaran tiruan dan pemulangan semula ke kawasan habitat asal. Manakala fasa kedua pula membabitkan penyelidikan hiliran iaitu usaha mengekstrak sebatian bioaktif dalam kuda laut bagi tujuan perubatan dan klinikal yang sedang diusaha dan dibangunkan. Hal ini kerana sebatian kuda laut dilihat berpotensi untuk membantu merawat kanser , ketumbuhan, mati pucuk, pembekuan darah, penyaktoksik buah pinggang, asma, rawatan kulit, antipenuaan sebatian
anti-fatigue
 (anti kelesuan), sistem hormon ketahanan badan serta saraf.
[5]
Hukum kuda laut
Pada asasnya, haiwan air dapat dibahagikan kepada dua kategori iaitu spesies ikan sebagaimana rupa bentuknya yang telah diketahui umum. Ia adalah halal untuk dimakan walau bagaimanapun cara ia dimatikan serta tidak perlu disembelih. Hal ini adalah berdasarkan firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ مَتَاعًا لَّكُمْ وَلِلسَّيَّارَةِ
Maksudnya:

“Dihalalkan bagi kamu binatang buruan laut, dan makanan yang didapati dari laut, sebagai bekalan bagi kamu (untuk dinikmati kelazatannya) dan juga bagi orang-orang yang dalam pelayaran.”
[6]
Begitu juga, terdapat riwayat daripada Ibn Umar R.Anhuma, beliau berkata:
أُحِلَّت لَنا مَيتَتانِ ودَمانِ؛ الجَرادُ والحيتانُ، والكَبدُ والطِّحالُ
Maksudnya:
 “
Dihalalkan ke atas kita dua jenis bangkai dan dua jenis darah. (Dua jenis bangkai) iaitu belalang dan ikan. (Dua jenis darah) iaitu hati dan limpa
.”
[7]
Keduanya, haiwan air yang tidak menyerupai bentuk kebiasaan ikan seperti babi air dan anjing laut. Para ulama telah berselisih pendapat dalam kategori ini.
[8]
 Bagi kategori ini, Imam al-Nawawi ada menukilkan tiga pendapat yang masyhur mengenai perkara ini dalam kitab beliau, dan menyatakan bahawa pendapat yang sahih di sisi ulama mazhab al-Syafi‘i adalah semuanya halal untuk dimakan, tanpa perlu berhajat kepada sembelihan. Justeru, bangkainya adalah halal untuk dimakan. Hal ini kerana perkataan
al-Samak
 “السَّمَك” — sebagaimana yang terdapat dalam hadith — merujuk kepada semua hidupan air.
[9]
 Ia termasuk sebagaimana firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ
Maksudnya:
 “
Dihalalkan bagi kamu binatang buruan laut, dan makanan yang didapati dari laut.
”
[10]
Begitu juga, terdapat riwayat daripada Abu Hurairah R.A, bahawa Rasulullah SAW bersabda:
هُوَ الطَّهُورُ مَاؤُهُ، الحِلُّ مَيْتَتُهُ
Maksudnya:
 “
Air laut itu suci lagi menyucikan dan halal bangkainya.
”
[11]
Kesimpulannya
Berdasarkan kepada perbincangan dan perbahasan di atas, k
ami berpendapat bahawa kuda laut adalah halal untuk dimakan
 kerana ia termasuk dalam jenis haiwan air iaitu spesies ikan yang tidak menyerupai bentuk kebiasaan ikan. Oleh itu, ia dihukumkan sebagai halal dan begitu juga bangkainya berdasarkan kepada keumuman nas al-Quran dan juga al-Sunnah.
Lebih-lebih fakta juga menunjukkan bahawa kuda laut dimakan dan ia dianggap sebagai makanan istimewa di bahagian tertentu di dunia.
[12]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 9 Februari 2022 bersamaan 7 Rejab 1443H
[1]
 Surah al-Ma’idah: 96
[2]
 Lihat
Tafsir al-Sa‘di
, 1/244.
[3]
 Lihat
https://prpm.dbp.gov.my/Cari1?keyword=kuda+laut
. Diakses pada 4 Februari 2022.
[4]
 Lihat
Ensiklopedia Dunia
, (Terj. DBP), 11/560-561.
[5]
 Lihat
https://www.bharian.com.my/bhplus-old/2016/05/150349/ubat-kuda-laut-penawar-mujarab
. Diakses pada 4 Februari 2022.
[6]
 Surah al-Ma’idah: 96.
[7]
 Riwayat al-Baihaqi (1211) dan beliau menyebutkan dalam
al-Sunan al-Kabir
, sanad hadith ini adalah sahih.
[8]
 Lihat
al-Mu‘tamad fi al-Fiqh al-Syafi‘i
, 2/547-548.
[9]
 Lihat
al-Majmu‘ Syarh al-Muhazzab
, 9/33-34;
al-Mu‘tamad fi al-Fiqh al-Syafi‘i
, 2/548.
[10]
 Surah al-Ma’idah: 96
[11]
 Riwayat Abu Daud (83); al-Tirmizi (69) dan al-Nasa’i (59)
[12]
 Lihat
https://catchandfillet.com/can-you-eat-a-seahorse/
 dan
https://fishmasters.com/can-you-eat-seahorse/
. Diakses pada 4 Februari 2022.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#439 Guna Peti Ais dan perkakas memasak Non-Muslim

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli
Soalan:
Assalamualaikum w.b.t. Apakah hukumnya kita menggunakan peti ais atau perkakas-perkakas memasak yang lain, yang ditinggalkan oleh orang bukan Islam kerana kemungkinan mereka ada menyimpan arak atau daging babi dalam peti ais itu atau memasaknya dengan menggunakan perkakas tersebut?  Mohon pencerahan.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
أَوْ لَحْمَ خِنزِيرٍ فَإِنَّهُ رِجْسٌ
Maksudnya:

“atau daging babi kerana sesungguhnya ia adalah kotor.”
[1]
Dr. Wahbah al-Zuhaili menyebutkan bahawa pengharamkan babi itu meliputi semua bahagiannya sehingga pada lemak dan kulitnya. Adapun dikhususkan dengan menyebut dagingnya sahaja kerana ia merupakan tujuan yang terpenting — yakni untuk dimakan. Sesungguhnya syarak telah melarang untuk mengambil manfaat daripada semua bahagian babi berdasarkan ayat di atas.
[2]
Pada asasnya, kita tidak boleh menggunakan apa-apa bekas yang digunakan untuk memasak bahan-bahan bernajis di dalamnya — seperti daging yang tidak disembelih mengikut syarak, arak dan seumpamanya — melainkan setelah dibersihkan bekas itu terlebih dahulu sebelum menggunakannya. Hal ini adalah sebagaimana sebuah hadith daripada riwayat Abu Tha‘labah al-Khusyani bahawa beliau bertanya kepada Rasulullah SAW:
يَا نَبِيَّ اللَّهِ، إِنَّا بِأَرْضِ قَوْمٍ مِنْ أَهْلِ الكِتَابِ، أَفَنَأْكُلُ فِي آنِيَتِهِمْ؟ قَالَ: أَمَّا مَا ذَكَرْتَ مِنْ أَهْلِ الكِتَابِ، فَإِنْ وَجَدْتُمْ غَيْرَهَا فَلاَ تَأْكُلُوا فِيهَا، وَإِنْ لَمْ تَجِدُوا فَاغْسِلُوهَا وَكُلُوا فِيهَا
Maksudnya:
 “
Wahai Nabi Allah, sesungguhnya kami berada di negeri Ahli Kitab, maka bolehkah kami makan menggunakan bekas-bekas mereka? Baginda SAW bersabda: ‘Adapun apa yang engkau sebutkan berkenaan dengan Ahli Kitab, sekiranya engkau mempunyai (bekas-bekas) selain daripadanya, maka janganlah engkau makan menggunakannya. Sekiranya kamu tidak mempunyai (bekas-bekas lain), maka cucilah ia dan makanlah menggunakan bekas-bekas tersebut.’
”
[3]
Para ulama menyebutkan, hadith ini dapat difahami bahawa bekas-bekas itu telah digunakan untuk memasak dan meminum bahan-bahan bernajis sebagaimana hal tersebut telah dinyatakan secara jelas dalam riwayat Abu Tha‘labah yang lain, katanya:
إِنَّا نُجَاوِرُ أَهْلَ الْكِتَابِ، وَهُمْ يَطْبُخُونَ فِي قُدُورِهِمْ الْخِنْزِيرَ، وَيَشْرَبُونَ فِي آنِيَتِهِمْ الْخَمْرَ؟ فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: إِنْ وَجَدْتُمْ غَيْرَهَا، فَكُلُوا فِيهَا وَاشْرَبُوا، وَإِنْ لَمْ تَجِدُوا غَيْرَهَا فَارْحَضُوهَا بِالْمَاءِ وَكُلُوا وَاشْرَبُوا
Maksudnya:
 “
Sesungguhnya kami telah berjiran dengan Ahli Kitab. Mereka memasak daging babi dalam periuk-periuk mereka dan meminum arak menggunakan bekas-bekas minuman mereka. (Justeru, bolehkah kami menggunakan bekas-bekas itu)? Rasulullah SAW bersabda: ‘Jika engkau dapat menggunakan (perkakas-perkakas) yang lain, maka makan dan minumlah menggunakannya. Jika engkau tidak dapat selainnya, maka cucilah ia dengan air, kemudian makan dan minumlah (dengan menggunakannya).’
”
[4]
Al-Khattabi menyebutkan, hukum asal dalam perkara ini adalah jika diketahui bahawa orang bukan Islam itu memasak daging babi dalam periuk-periuk mereka dan meminum arak menggunakan gelas-gelas mereka, maka tidak boleh menggunakan perkakas-perkakas itu melainkan setelah dibasuh dan dibersihkan terlebih dahulu.
[5]
Selain itu, Imam al-Nawawi menyatakan bahawa kenyataan al-Syirazi yang berpendapat makruh menggunakan bekas-bekas orang kafir dan pakaian-pakaian mereka sama ada mereka dalam kalangan Ahli Kitab atau selainnya, begitu juga sama ada mereka menggunakan najis dalam pengamalan agamanya atau selainnya adalah bermaksud jika tidak yakin atau pasti akan kebersihan bekas-bekas dan pakaian-pakaian itu. Hal ini kerana jika yakin dan pasti akan kebersihan perkakas-perkakas atau pakaian-pakaian mereka, maka ulama mazhab Syafi‘i berpendapat bahawa hukumnya tidak lagi makruh ketika itu untuk menggunakannya, sama seperti pakaian seorang Muslim. Di antara ulama yang menjelaskan hal ini ialah al-Mahamili dalam
al-Majmu‘
, al-Bandaniji, al-Jurjani dalam
al-Bulghah
, al-Baghawi, dua pemilik kitab
al-‘Uddah
 dan
al-Bayan
 dan selain mereka, dan kami tidak ketahui adanya perbezaan pendapat dalam masalah ini.
Kemudian, Imam al-Nawawi menyebutkan lagi, apabila seseorang bersuci menggunakan bejana seorang kafir dan dia tidak tahu adakah bekas itu suci ataupun najis. Dalam hal ini, jika orang kafir itu daripada kalangan mereka yang tidak menggunakan najis dalam pengamalan agamanya, maka sah bersuci dengan bekas tersebut tanpa ada khilaf. Jika orang kafir itu daripada kalangan mereka yang menggunakan najis dalam pengamalan beragamanya, maka terdapat dua pendapat. Pendapat yang sahih dengan kesepakatan
Ashab
 (ulama mazhab Syafi‘i) pada dua jalan bahawa sah bersucinya, dan ia merupakan nas Imam al-Syafi‘i dalam
al-Umm
, Harmalah dan pendapat
Qadim
. Inilah juga pendapat Ibn Abi Hurairah. Manakala pendapat yang kedua pula, tidak sah bersucinya, dan ini merupakan pendapat Abu Ishaq dan disahihkan — yakni dipilih — oleh al-Mutawalli.
[6]
Selain daripada itu, Dr. Muhammad al-Zuhaili menyatakan bahawa harus menggunakan perkakas-perkakas orang bukan Islam dan pakaian-pakaian mereka berdasarkan hadith Abu Tha‘labah itu. Manakala perintah untuk membasuhnya pula adalah sunat kerana orang bukan Islam tidak menghindarkan diri mereka daripada bahan-bahan bernajis. Begitu juga diharuskan untuk berwuduk dengan menggunakan bejana-bejana mereka, jika mereka bukanlah daripada kalangan orang yang menggunakan najis dalam pengamalan agamanya. Akan tetapi jika mereka daripada kalangan orang yang menggunakan najis dalam pengamalan beragamanya seperti kelompok Majusi dan Brahmin yang mandi dengan air kencing lembu sebagai satu cara mendekatkan diri dengan tuhan, maka wuduk dengan menggunakan bekas mereka itu adalah sah tetapi makruh kerana hukum asalnya adalah suci.
[7]
Tambahan lagi, dalam
al-Fiqh al-Manhaji
 ada menyebutkan bahawa perintah membasuh perkakas itu adalah sunat kerana ia mungkin telah tercemar disebabkan orang kafir menggunakannya untuk minum arak, makan babi dan sebagainya. Demikian juga hukum menggunakan pakaian mereka dan seumpamanya sama dengan hukum menggunakan bekas mereka.
[8]
Kesimpulannya
Berdasarkan kepada perbincangan dan perbahasan di atas,
kami berpendapat bahawa tidak mengapa menggunakan peti ais atau apa-apa perkakas milik orang bukan Islam
 kerana hukum asalnya adalah ia dikira suci dan bersih sehinggalah terdapat bukti atau dalil yang menunjukkan sebaliknya. Dalam hal ini terdapat satu kaedah menyebut:
نَحْنُ نَحْكُمُ بِالظَّاهِرِ، وَاللهُ يَتَوَلَّى السَّرَائِرَ
Maksudnya:
 “
Kita berhukum dengan apa yang zahir dan Allah yang akan menguruskan apa yang tersembunyi.
”
[9]
Namun, jika ada perkakas-perkakas lain yang dapat digunakan — selain daripada milik orang kafir itu — maka adalah lebih utama untuk menggunakannya terlebih dahulu. Begitu juga, kita disunatkan — dan bukannya wajib — untuk membasuh atau membersihkan perkakas-perkakas itu terlebih dahulu dengan air kerana ia mungkin telah tercemar disebabkan orang kafir menggunakannya untuk bahan-bahan bernajis.
Akan tetapi, jika jelas terdapat najis padanya atau bukti kuat yang menunjukkan perkara tersebut, maka hukumnya adalah wajib untuk membersihkan perkakas tersebut terlebih dahulu daripada najis berkenaan sebelum menggunakannya. Jika ia dalam kategori najis
mutawassitah
 (sederhana), maka membersihkannya adalah dengan menggunakan air mutlak. Jika ia dalam kategori najis
mughallazah
 (berat) pula, maka menurut mazhab Syafi‘i, hendaklah dibasuh tujuh kali dengan air mutlak serta salah satunya daripada basuhan air bercampur tanah.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 9 Februari 2022 bersamaan 7 Rejab 1443H
[1]
 Surah al-An‘am: 145
[2]
 Lihat
al-Tafsir al-Munir
, 6/77.
[3]
 Riwayat al-Bukhari (5478)
[4]
 Riwayat Abu Daud (3839)
[5]
 Lihat
Ma‘alim al-Sunan
, 4/257.
[6]
 Lihat Majmu‘ Syarh al-Muhazzab, 1/263-264.
[7]
 Lihat
al-Mu‘tamad fi al-Fiqh al-Syafi‘i,
 1/50-51.
[8]
 Lihat
al-Fiqh al-Manhaji
, 1/37.
[9]
 Lihat
al-Tafsir al-Munir
, 9/324.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#450 Bantu Bersihkan Rumah Ibadat Bukan Islam

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Siri Solat Sunat
Solat Sunat Tarawih

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli

Kajian Al-Fitan Wa Al-Malahim
[Ebook] Terbitnya Matahari dari Arah Barat

RM
6.00
 –
RM
8.00
Pilih Pakej

Kajian Al-Fitan Wa Al-Malahim
Tiupan Sangkakala Pada Hari Kiamat

RM
6.00
Tambah Troli

Kajian Al-Fitan Wa Al-Malahim
Penghancuran Ka’abah

RM
6.00
Tambah Troli

Buku Fizikal
Dajjal Hakikat Tanda Akhir Zaman

RM
10.00
Tambah Troli
Soalan
Adakah seorang Islam boleh membantu membersihkan rumah ibadah bukan Islam?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Firman Allah SWT:
وَتَعَاوَنُوا عَلَى الْبِرِّ وَالتَّقْوَىٰ ۖ وَلَا تَعَاوَنُوا عَلَى الْإِثْمِ وَالْعُدْوَانِ
Maksudnya
:
Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan.
[1]
Al-Sobuni berkata: Iaitu bertolong-tolonganlah kamu dalam perkara melakukan kebaikan dan kebajikan dan meninggalkan kemungkaran serta (bertolong-tolonganlah dalam) perkara yang membawa ketaatan kepada Allah SWT.
[2]
Hukum Membantu Orang Bukan Islam
Dalam isu seorang yang beragama Islam membantu orang yang bukan Islam, bantuan tersebut terbahagi kepada dua iaitu:
Kebajikan sosial dan Kemanusiaan
Dalam isu kebajikan sosial, kita sebagai umat islam dituntut untuk berbuat kebajikan dengan mana-mana manusia tanpa mengira perbezaan agama, bangsa, keturunan, warna kulit, dan seumpamanya. Ini berdasarkan sebuah riwayat Abu Dzar RA bahawa Rasulullah SAW bersabda:
وَخَالِقِ النَّاسَ بِخُلُقٍ حَسَنٍ
Maksudnya:

Dan bergaullah kepada manusia dengan akhlak yang baik.
[3]
Kalimah manusia di dalam hadith ini dianggap sebagai lafaz umum yang meliputi keseluruhan manusia tanpa mengira siapa, dan termasuklah manusia itu orang kafir sendiri. Justeru, adalah wajib berbuat kebaikan dalam pergaulan seorang muslim dengan muslim.
Begitu juga firman Allah S.W.T yang menyebut:
لَّا يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ وَلَمْ يُخْرِجُوكُم مِّن دِيَارِكُمْ أَن تَبَرُّوهُمْ وَتُقْسِطُوا إِلَيْهِمْ ۚ إِنَّ اللَّهَ يُحِبُّ الْمُقْسِطِينَ
Maksudnya:

Allah tidak menghalang kamu terhadap golongan yang tidak memerangi kamu berkenaan agama dan mereka tidak mengeluarkan kamu dari tanahair kamu, dari kamu berbuat kebajikan kepada mereka dan berlaku adil kepada mereka. Sesungguhnya Allah mengasihi orang-orang yang berlaku adil.
[4]
Ibn Kathir di dalam tafsirnya menyebut: Allah tidak melarang kamu berbuat baik kepada orang-orang kafir yang tidak memerangi kamu kerana agama, seperti kaum wanita dan orang-orang lemah di antara mereka, iaitu dengan berlaku baik kepada mereka serta berbuat adil terhadap mereka. Sesungguhnya Allah menyukai orang-orang yang berlaku adil.
[5]
Daripada Asma’ binti Abi Bakar ra, katanya:
قَدِمَتْ عَلَيَّ أُمِّي وَهِيَ مُشْرِكَةٌ فِي عَهْدِ رَسُولِ اللَّهِ صَلَّى اللهُ عَلَيْهِ وَسَلَّمَ، فَاسْتَفْتَيْتُ رَسُولَ اللَّهِ صَلَّى اللهُ عَلَيْهِ وَسَلَّمَ، قُلْتُ: وَهِيَ رَاغِبَةٌ، أَفَأَصِلُ أُمِّي؟ قَالَ: نَعَمْ صِلِي أُمَّكِ.
Maksudnya:

Ibuku datang kepadaku – dan saat itu dia masih musyrik – pada zaman Rasulullah SAW. Aku meminta fatwa kepada Rasulullah SAW dengan mengatakan: “Sesungguhnya ibuku datang dan dia penuh harapan
 (untuk mendapatkan baktiku)
; apakah aku harus menyambung silaturrahim dengan ibuku?” Baginda bersabda: “Ya. Sambungkan silaturrahim dengan ibumu.”
[6]
Daripada Zubair RA, katanya:
قَدِمَتْ قُتَيلة عَلَى ابْنَتِهَا أَسْمَاءَ بِنْتِ أَبِي بَكْرٍ بِهَدَايَا: صِنَاب وَأَقِطٌ وَسَمْنٌ، وَهِيَ مُشْرِكَةٌ، فَأَبَتْ أسماء أن تقبل هديتها تُدْخِلَهَا بَيْتَهَا، فَسَأَلَتْ عَائِشَةُ النَّبِيِّ صَلَّى اللَّهُ عَلَيْهِ وَسَلَّمَ، فَأَنْزَلَ اللَّهُ، عَزَّ وَجَلَّ:  (لَا يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ) إِلَى آخِرِ الْآيَةِ، فَأَمَرَهَا أَنْ تَقْبَلَ هَدِيَّتَهَا، وَأَنْ تُدْخِلَهَا بَيْتَهَا
Maksudnya
: “
 Qutailah pernah datang menemui anak perempuannya, Asma binti Abu Bakar dengan membawa daging dhabb (biawak) dan minyak samin sebagai hadiah dan ketika itu dia wanita musyrik.
Maka Asma pun menolak pemberiannya itu dan tidak memasukan ibunya ke dalam rumahnya. Kemudian Aisyah bertanya kepada Nabi SAW mengenai hal tersebut lalu Allah SWT menurunkan ayat “
لَا يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ
” kemudian baginda menyuruh Asma menerima pemberian ibunya itu dan mempersilakannya masuk ke dalam rumahnya.
”
[7]
Dalam ayat ini, jelas menunjukkan bahawa hukum berbuat kebajikan kepada kumpulan bukan islam yang tidak memerangi umat islam adalah dibenarkan di sisi syarak. Seorang muslim yang melihat orang bukan islam yang dalam kesusahan, maka dia perlu membantu orang bukan Islam tersebut. Sebagai contoh, seorang muslim melihat seorang bukan islam dalam keadaan lapar atau dahaga, maka dia dituntut untuk membantu orang bukan islam tersebut. Begitu juga sekiranya dilihat seorang bukan islam yang buta ingin melintas jalan, maka perlu untuk dia dibantu dalam keadaan ini. Inilah yang menzahirkan sifat bahawa agama Islam itu sebagai rahmat bagi keseluruhan alam.
Urusan Agama Lain dan Kemaksiatan
Dalam kitab
al-Mausu’ah al-Fiqhiyyah al-Kuwaitiyah
 menyatakan:
ذَهَبَ جُمْهُورُ الْفُقَهَاءِ إِلَى أَنَّهُ لاَ يَجُوزُ لِلْمُسْلِمِ أَنْ يَعْمَل لأِهْل الذِّمَّةِ فِي الْكَنِيسَةِ نَجَّارًا أَوْ بَنَّاءً أَوْ غَيْرَ ذَلِكَ، لأِنَّهُ إِعَانَةٌ عَلَى الْمَعْصِيَةِ، وَمِنْ خَصَائِصِ دِينِهِمُ الْبَاطِل، وَلأِنَّهُ إِجَارَةٌ تَتَضَمَّنُ تَعْظِيمَ دِينِهِمْ وَشَعَائِرِهِمْ
Maksudnya:
 “Kebanyakan ulama berpendapat bahawa tidak harus si muslim bekerja untuk orang kafir zimmi (yang ada hak tinggal dalam negara Islam) di gereja mereka sebagai tukang kayu, tukang bina atau selainnya kerana ia dikira menolong maksiat (kekufuran) bahkan asas utama agama mereka batil. Larangan itu kerana ia adalah upah yang mengandungi membesarkan agama mereka dan syiar agama mereka”.
[8]
Justeru, berdasarkan pendapat ini, membersihkan rumah ibadat orang bukan Islam adalah diharamkan juga sebagaimana diqiyaskan kepada pembinaan, pembaikian, pertukangan atau apa juga perlibatan kerja-kerja lain. Qiyasan tersebut berdasarkan wujudnya
illah
 (sebab hukum) yang sama.
Dalam isu yang melibatkan amalan keagamaan agama lain,
adalah tidak boleh untuk seorang yang beragama islam membantunya kerana ianya melibatkan syirik kepada Allah SWT
. Ini jelas berdasarkan firman Allah S.W.T:
وَلَا تَعَاوَنُوا عَلَى الْإِثْمِ وَالْعُدْوَانِ
Maksudnya:

Janganlah kamu saling membantu di atas perkara dosa dan permusuhan.
[9]
Imam al-Qurtubi menyatakan di dalam tafsirnya: Dan janganlah kamu bekerjasama dalam dosa dan permusuhan, yang merupakan hukum sesudah kejahatan, dan permusuhan, yang merupakan penindasan terhadap manusia.
[10]
Dalam hal ini, jelas menunjukkan bahawa Allah SWT mengharamkan bantuan dalam perkara-perkara dosa dan juga perkara yang melampaui batas yang telah Allah tetapkan termasuklah perbuatan membantu membersihkan rumah ibadat mereka yang terkesan dan kotor disebabkan oleh banjir dan seumpamanya.
Kesimpulan
Sebagai kesimpulan,
kami nyatakan bahawa tidak ada masalah sekiranya bantuan yang diberikan kepada bukan Islam dalam bentuk bantuan kemanusiaan
 seperti membersihkan rumah-rumah mereka yang terkena banjir, memberikan bantuan makanan dan seumpamanya. Namun begitu,
sekiranya bantuan tersebut melibatkan agama dan akidah seperti membersihkan rumah ibadat mereka adalah dilarang di dalam Islam sejajar dengan kaedah syarak yang mengharamkan segala bentuk kesyirikan dan menegah daripada apa jua bentuk kerjasama serta bantuan yang menjurus ke arah kesyirikan
. Ia bertujuan untuk menutup ruang yang menampakkan seolah-olah orang Islam mengiktiraf agama mereka.
Semoga Allah SWT memberikan kita kefahaman dalam memahami agama ini dan menjauhkan kita daripada terlibat dengan sebarang urusan kesyirikan.
Wallahua`lam.
Bertarikh: 9 Februari 2022 bersamaan 7 Rejab 1443H

[1]
 Surah al-Maidah: 2
[2]
 Lihat
Sofwah al-Tafasir,
1/301
[3]
 Riwayat al-Tirmizi (1987)
[4]
 Surah Al-Mumtahanah (8)
[5]
 Lihat
Tafsir Ibn Kathir,
8/90
[6]
 Riwayat al-Bukhari (2620) dan Muslim 1003
[7]
 Riwayat Ahmad (16111), al-Tayalisi (1744) dan al-Bazzar (2208). Syeikh Syuaib al-Arnout di dalam
Takhrij al-Musnad
 (16111) menyatakan sanad hadith ini
dhaif
[8]
 Lihat
 al-Mausu’ah al-Fiqhiyyah al-Kuwaitiyah,
 38/158
[9]
 Surah Al-Ma’idah: 2
[10]
 Lihat
Tafsir al-Qurtubi
, 6/47

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#451 Memakan Daging Bison

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Siri Solat Sunat
Solat Sunat Tarawih

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli

Kajian Al-Fitan Wa Al-Malahim
[Ebook] Terbitnya Matahari dari Arah Barat

RM
6.00
 –
RM
8.00
Pilih Pakej

Kajian Al-Fitan Wa Al-Malahim
Tiupan Sangkakala Pada Hari Kiamat

RM
6.00
Tambah Troli

Kajian Al-Fitan Wa Al-Malahim
Penghancuran Ka’abah

RM
6.00
Tambah Troli

Buku Fizikal
Dajjal Hakikat Tanda Akhir Zaman

RM
10.00
Tambah Troli
Soalan:
Assalamualaikum w.b.t. Apakah hukum memakan daging bison? Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya. Sesungguhnya pada yang demikian itu benar-benar terdapat tanda-tanda (kekuasaan Allah) bagi kaum yang berfikir.”
[1]
Ayat di atas menunjukkan bahawa Allah SWT telah menundukkan untuk kamu semua segala apa yang ada di langit yang terdiri daripada matahari, bulan dan bintang, serta segala apa yang ada di bumi yang terdiri daripada haiwan-haiwan (makanan dan pengangkutan darat), tumbuh-tumbuhan, kapal dan lain-lain, untuk manfaat buat kamu semua. Kesemua nikmat-nikmat ini adalah merupakan pemberian daripada Allah semata-mata, Dia memberikan perkara-perkara tersebut kepada kamu sebagai nikmat-Nya dan juga kurniaan-Nya. Maka hendaklah kepada-Nya sahaja kamu menyembah (beribadah) dan jangan sekali-kali kamu menjadikan bagi-Nya sekutu. Sesungguhnya pada apa yang telah Dia tundukkan buat kamu itu ada mengandungi tanda-tanda dan bukti-bukti yang menunjukkan kepada keesaan-Nya, bagi mereka yang merenung (berfikir) akan ayat-ayat Allah (tanda-tanda kekuasaan-Nya) serta hujah-hujah dan dalil-dalil-Nya lalu mereka mengambil pengajaran daripadanya.
[2]
Definisi Bison
Menurut
Kamus Dewan Edisi Keempat
, bison ialah sejenis binatang liar seperti kerbau yang pendek tanduknya, bahagian depannya besar dan belakangnya berponok. Ia terdapat di Amerika Utara.
[3]
 Bison (genus Bison), juga dipanggil kerbau atau
wisent
, sama ada daripada dua spesies mamalia ragut seperti lembu yang membentuk genus Bison daripada keluarga Bovidae. Bison Amerika (B. bison), biasanya dikenali sebagai kerbau atau kerbau dataran, berasal dari Amerika Utara. Manakala bison Eropah (B. bonasus), atau
wisent
, berasal dari Eropah. Walau bagaimanapun, bilangan kedua-dua spesies tersebut telah berkurangan secara drastik disebabkan aktiviti pemburuan dan kini menduduki kawasan perlindungan kecil yang merupakan pecahan kecil daripada julat kawasan mereka.
Bison Amerika berbeza dengan lembu dalam beberapa aspek. Ia lebih besar dan mempunyai kepala berat yang luas, yang dibawa rendah dan tidak boleh dinaikkan ke paras bahu. Bison juga mempunyai bonggol yang jelas di bahu, bahagian hadapan yang berat, memiliki 14 rusuk dan bukannya 13 seperti yang terdapat pada lembu. Ia juga mempunyai bulu yang kasar dan berbulu berwarna coklat gelap. Ia tumbuh sangat panjang di kepala, leher, dan bahu dan biasanya membentuk janggut di dagu. Jarang-jarang sekali berlaku, pernah seekor bison putih dilahirkan; spesimen luar biasa ini sangat dihormati — dan juga disembah — oleh orang India Amerika. Kedua-dua jantina bison mempunyai tanduk pendek, melengkung ke atas, sedangkan tanduk lembu adalah lebih kecil. Bison ialah haiwan yang besar dan kuat.
[4]
Bison adalah ruminan, yang memberi mereka keupayaan untuk menapai tumbuhan dalam perut khusus sebelum mencernanya. Bison pernah dianggap hanya memakan rumput dan rusiga, tetapi kini diketahui memakan pelbagai jenis tumbuhan termasuk tumbuhan berkayu dan herba eudicot. Sepanjang tahun ini, bison memilih tumbuhan dalam diet mereka berdasarkan tumbuhan yang mempunyai kepekatan protein atau tenaga tertinggi pada masa tertentu dan pasti akan memakan spesies tumbuhan yang sama sepanjang tahun. Wisent dilihat lebih suka meragut pokok renek dan pokok tergantung rendah berbanding bison Amerika, yang lebih suka meragut rumput berbanding pokok renek dan pokok.
[5]
Bison dilihat sama dengan kerbau. Akan tetapi sebenarnya terdapat perbezaan antara kedua-duanya. Di antaranya:
Perbezaan fizikal utama antara haiwan ini ialah bison lebih besar, lebih berat, dan mempunyai kepala lebih besar daripada kerbau. Bison juga mempunyai bonggol bahu yang besar dan kot bulu lebat yang tumbuh tebal pada musim sejuk, terutamanya di sekitar kepala dan leher mereka.
Kerbau mempunyai tanduk yang besar dan jelas yang memanjang dari sisi kepala mereka selama beberapa kaki dan kemudian melengkung ke atas, tetapi bison mempunyai tanduk yang lebih pendek dan nipis yang tumbuh terus dari bahagian atas kepala mereka dan sedikit melengkung.
Bison hidup di Amerika Utara dan bahagian yang sangat kecil di Eropah Timur di mana ia dibiakkan dan dilepaskan ke alam liar selepas mengalami kepupusan, berbeza dengan kerbau yang hidup di Afrika dan Asia serta mempunyai bilangan yang lebih besar di alam liar berbanding bison.
Untuk kebanyakan bahagian, bison lebih panjang, lebih tinggi dan lebih berat berbanding kerbau. Kerbau Afrika lebih kecil dalam ketiga-tiga perkara tersebut, walaupun kerbau Asia sebenarnya lebih berat daripada kedua-duanya, dengan berat hampir 3000 paun.
Justeru, bison dan kerbau adalah daripada dua spesies yang berbeza sekalipun berada dalam satu keluarga besar yang sama iaitu keluarga lembu.
[6]
Hukum memakan bison
Mengenai hal ini, terdapat kaedah menyebutkan bahawa hukum asal — yakni dalam menentukan status halal — bagi suatu haiwan darat itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
[7]
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
[8]
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
[9]
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
[10]
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya.
[11]
Oleh itu, kami berpendapat bahawa daging bison adalah halal dimakan. Lebih-lebih lagi, bison juga bukanlah tergolong dalam kategori haiwan pemangsa yang memburu mangsanya sebagai makanan seperti singa, memerang dan lain-lain. Akan tetapi bison merupakan haiwan herbivor yang hanya makan rumput, pokok renek dan seumpamanya.
Selain itu, bison dilihat hampir kepada lembu dan termasuk dalam keluarga lembu. Maka boleh untuk kita katakan bahawa ia termasuk dalam jenis lembu liar. Mengenai lembu liar ini, telah dinukilkan bahawa para ulama telah menyatakan ijmak — yakni bersepakat — akan kehalalannya. Hal ini disebutkan dalam
al-Mausu‘ah al-Fiqhiyyah
 bahawa setiap haiwan liar yang tidak mempunyai taring yang digunakan untuk memburu haiwan lain sebagai makanannya, dan bukan daripada jenis haiwan yang melata (yakni
hasyarat
), dan haiwan tersebut adalah seperti antelop, lembu liar, keldai liar, unta liar. Jenis-jenis haiwan seperti ini adalah halal menurut ijmak (kesepakatan) kaum Muslimin kerana ia termasuk dalam makanan yang baik-baik.
[12]
Tambahan lagi, pengarang
al-Fiqh al-Manhaji
 menyebutkan bahawa antara binatang yang halal dimakan ialah binatang ternakan (الأنعام), iaitu unta, lembu, biri-biri, kambing, kuda, seladang, keldai liar, kijang, arnab dan lain-lain, yang dianggap elok oleh orang Arab, yang kemudiannya diakui halal oleh syarak.
[13]
Di samping itu, Ibn Qudamah juga ada menyatakan bahawa lembu liar kesemuanya adalah diharuskan untuk memakannya, tanpa mengira jenisnya seperti rusa, ibex (sejenis kambing gurun),
al-Wa‘l
(sejenis kambing gurun), oryx (sejenis antelop) dan lain-lain. Kesemua ini juga telah disepakati dalam kalangan ulama mengenai keharusan memakannya dan tidak diketahui adanya khilaf mengenai perkara itu.
[14]
 Tambahan pula, Imam al-Nawawi turut menyebutkan bahawa
al-Wa‘l
 — yakni salah satu haiwan yang termasuk dalam jenis lembu liar sebagaimana yang dinyatakan oleh Ibn Qudamah — adalah halal dimakan tanpa sebarang khilaf.
[15]
Kesimpulannya
Berdasarkan kepada perbahasan dan perbincangan di atas, kami berpendapat bahawa daging bison adalah halal dimakan. Hal ini kerana ia mirip kepada haiwan ternakan seperti lembu dan termasuk dalam keluarga lembu. Justeru, ia merupakan salah satu jenis daripada lembu liar yang halal dimakan sebagaimana yang telah disebutkan oleh para ulama.
Selain itu juga, ia bukanlah haiwan yang memiliki taring yang berburu bagi mendapatkan makanannya, tetapi termasuk dalam jenis haiwan herbivor yang hanya memakan rumput, pokok renek dan seumpamanya. Lebih-lebih lagi, fakta menunjukkan bahawa daging Bison biasa dimakan sebagai stik atau dipanggang dan boleh dimasak sama seperti daging merah tanpa lemak yang lain. Oleh kerana kandungan nutrient dagingnya yang kaya, ia mungkin memberikan beberapa manfaat kesihatan, seperti menggalakkan berat badan yang sihat dan jisim otot, apabila dimakan secara sederhana sebagai sebahagian daripada diet yang sihat.
[16]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 10 Februari 2022 bersamaan 8 Rejab 1443H
[1]
 Surah al-Jathiyah: 13
[2]
 Lihat
al-Tafsir al-Muyassar
, hlm. 499.
[3]
 Lihat
https://prpm.dbp.gov.my/cari1?keyword=bison
. Diakses pada 8 Februari 2022.
[4]
 Lihat
https://www.britannica.com/animal/bison
. Diakses pada 9 Februari 2022.
[5]
 Lihat
https://en.wikipedia.org/wiki/Bison
. Diakses pada 9 Februari 2022.
[6]
 Lihat
https://a-z-animals.com/blog/bison-vs-buffalo-5-key-differences/#:~:text=Bison%20are%20larger%2C%20heaver%2C%20and%20have%20thicker%20fur%20than%20buffalo.&text=The%20main%20physical%20differences%20between,around%20their%20head%20and%20neck
. Diakses pada 9 Februari 2022.
[7]
 Surah al-Ma’idah: 1
[8]
 Surah al-Baqarah: 29
[9]
 Surah al-Jathiyah: 13
[10]
 Riwayat al-Bazzar (4087); al-Tabarani dalam
Musnad al-Syamiyyin
 (2102).
[11]
 Lihat
Fatawa Nur ‘ala al-Darb
, 20/2.
[12]
 Lihat
al-Mausu‘ah al-Fiqhiyyah al-Kuwaitiyyah
, 5/134.
[13]
 Lihat
al-Fiqh al-Manhaji
, 3/68.
[14]
 Lihat
al-Mughni
, 9/327.
[15]
 Lihat
al-Majmu‘ Syarh al-Muhazzab
, 9/9.
[16]
 Lihat
https://www.healthline.com/nutrition/bison-meat-nutrition#downsides
.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#452 Mencelur Ayam bagi Mencabut Bulunya

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Siri Solat Sunat
Solat Sunat Tarawih

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli

Kajian Al-Fitan Wa Al-Malahim
[Ebook] Terbitnya Matahari dari Arah Barat

RM
6.00
 –
RM
8.00
Pilih Pakej

Kajian Al-Fitan Wa Al-Malahim
Tiupan Sangkakala Pada Hari Kiamat

RM
6.00
Tambah Troli

Kajian Al-Fitan Wa Al-Malahim
Penghancuran Ka’abah

RM
6.00
Tambah Troli

Buku Fizikal
Dajjal Hakikat Tanda Akhir Zaman

RM
10.00
Tambah Troli
Soalan:
Assalamualaikum w.b.t. Apakah hukum merebus atau mencelur ayam sebelum dikeluarkan kotoran dan najisnya? Mohon pencerahan.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا
Maksudnya:

“Wahai sekalian manusia, makanlah kamu daripada (hasil) yang terdapat di atas muka bumi (makanan) yang halal lagi baik.”
[1]
Ayat di atas menunjukkan bahawa makanan yang hendak dimakan oleh kita hendaklah memenuhi dua kriteria tersebut iaitu, halal dan baik.
Selain itu, al-Tabari turut menyatakan bahawa lafaz ‘
tayyib’
 bermaksud (makanan) yang suci dan bersih daripada najis dan keharaman.
[2]
Mukadimah
Kebiasaannya, ayam yang sudah disembelih akan dicelur dalam air panas sebelum dibersihkan terlebih dahulu kotoran dan najisnya bagi memudahkan proses mencabut bulu-bulunya. Justeru, jika ayam itu dicelur dalam air panas yang kurang daripada dua
qullah
, maka air panas itu menjadi najis kerana terjatuh najis ke dalamnya sekalipun sedikit dan tidak berubah sifat-sifatnya dari segi warna, bau dan rasa.
[3]
 Namun, jika ayam itu sudah dibersihkan segala kotoran dan najisnya sebelum dicelur dalam air panas, maka ia tidak akan menajiskan air panas tersebut.
Begitu juga para ulama berbeza pendapat mengenai air kencing dan tahi haiwan yang halal dimakan — yakni adakah ia dikira sebagai najis ataupun tidak? Mengenai hal ini, para ulama dalam kalangan mazhab Maliki dan Hanbali, serta Muhammad bin al-Hasan dan Zufar dalam kalangan ulama mazhab Hanafi berpendapat bahawa kotoran — yakni air kencing dan tahi — haiwan yang halal dimakan dagingnya adalah suci dan tidak dikira sebagai najis, sama ada semasa haiwan itu masih hidup atau setelah disembelih. Hal ini adalah berdasarkan kepada hadith al-‘Uraniyyin, di mana Rasulullah SAW memerintahkan mereka agar minum air kencing unta dan susunya. Jika ia adalah najis, sudah tentu Baginda tidak akan memerintahkan perkara tersebut. Begitu juga dengan hadith yang menceritakan bahawa Rasulullah SAW pernah mendirikan solat di dalam kandang kambing. Justeru, jika air kencing dan tahi haiwan yang halal dimakan dagingnya itu dikira najis, maka sudah tentu ia akan menajiskan kawasan kandang tersebut kerana sudah pasti ia tidak selamat daripada air kencing haiwan tersebut.
Manakala Abu Hanifah dan Abu Yusuf pula berpendapat air kencing haiwan yang halal dimakan dagingnya itu adalah najis ringan. Manakala tahinya pula dikira sebagai najis berat di sisi Abu Hanifah sedangkan di sisi Abu Yusuf ia dikira sebagai najis ringan. Perbezaan antara najis ringan dan berat di sini dalam kalangan ulama mazhab Hanafi adalah dari segi kemaafan yang diberikan pada najis tersebut. Dalam erti kata lain, najis yang dikira ringan diberikan kemaafan yang banyak, manakala najis yang dikira berat pula, sedikit kemaafan yang diberikan, dan perbezaan ini bukanlah pada cara membersihkannya kerana di sisi mereka tiada beza antara cara membersihkan kedua-dua najis itu.
Adapun ulama dalam kalangan mazhab Syafi‘i berpendapat bahawa air kencing dan tahi haiwan yang halal dimakan dagingnya itu adalah najis.
[4]
 Hal ini adalah berdasarkan sebuah hadith daripada riwayat Ibn Mas‘ud R.A, beliau berkata:
فأتيتُه بحجرَيْن وروْثةٍ فأخذ الحَجرَيْن وألقى الرَّوْثةَ وقال: إنَّها رِكسٌ
Maksudnya:
 “
Aku telah membawa dua biji batu kepada Nabi SAW dan satu kotoran (tahi binatang yang kering). Baginda mengambil dua biji batu dan membuang kotoran tersebut, lalu bersabda: ‘Sesungguhnya ia ialah kotoran haiwan.’
”
[5]
Justeru, mereka yang berpegang dengan pendapat ulama yang menyatakan bahawa air kencing dan tahi haiwan yang halal dimakan dagingnya itu adalah suci dan bukan najis, maka tidak mengapa untuk terus mencelurnya sebelum dibersihkan ayam itu daripada segala kotoran kerana ia tidak akan menajiskan air panas tersebut. Namun, persoalan yang berbaki ialah jika kotoran — yakni air kencing dan tahi — itu dikira sebagai najis, maka apakah hukum mencelur ayam tersebut sebelum dibersihkannya terlebih dahulu kerana ia akan menajiskan air panas yang digunakan dan adakah ayam itu halal dimakan?
Mencelur ayam dengan air najis
Para ulama ada membahaskan mengenai perkara ini dan telah berbeza pendapat padanya. Ada kalangan mereka yang mengatakan bahawa sekiranya daging dimasak dengan najis, sudah tidak boleh lagi untuk disucikan atau dibersihkan (daging tersebut). Ini merupakan pendapat dalam kalangan ulama mazhab Hanafi kecuali Abu Yusuf, dan juga merupakan pendapat dalam kalangan ulama mazhab Hanbali.
Menurut ulama dalam kalangan mazhab Maliki pula, mereka berpendapat bahawa daging yang dimasak dengan najis, jika najis itu termasuk dalam masakan tersebut sebelum daging itu masak, maka ia tidak boleh dibersihkan lagi. Akan tetapi jika najis itu terkena pada makanan tersebut selepas ia sudah masak, maka dalam hal ini ia boleh dibersihkan lagi.
[6]
Manakala ulama mazhab Syafi‘i berpendapat, daging yang dimasak dengan najis akan menajiskan bahagian dalam daging dan luarnya tetapi ia masih boleh disucikan atau dibersihkan. Terdapat dua cara membersihkannya iaitu membasuh semula daging itu dan kemudiannya diperah seperti hamparan (karpet). Keduanya, disyaratkan untuk mendidihkannya semula dengan air yang bersih.
[7]
Akan tetapi, al-Khatib al-Syirbini menyebutkan dalam
hasyiah
nya bahawa tidak disyaratkan untuk memerahnya sama ada ia berbulu seperti hamparan (karpet) ataupun tidak. Apa yang telah disebutkan dalam
al-Raudhah
 dan
al-Majmu’
 bahawa daging yang dimasak dengan air najis akan menajiskan daging tersebut luar dan dalam. Maka, cukup dengan hanya membasuhnya (dengan air) sahaja. Adapun, memerahnya seperti hamparan dapat difahami bahawa perbuatan tersebut hukumnya adalah sunat ataupun
dhaif
. Manakala pendapat al-Qamuli yang menyatakan bahawa najis masuk ke dalam bahagian dalam daging, maka perlu dikeluarkan (najis tersebut) melalui perahan adalah tidak tepat kerana pendapat yang mengatakan bahawa tidak disyaratkan perah adalah pendapat yang lebih tepat — yakni
asah
 — yang dibina di atas pendapat yang
asah
 iaitu air basuhan adalah suci.
[8]
Selain itu, Zainuddin al-Malibari turut menyebutkan bahawa jika biji-bijian atau daging dimasak dengan najis ataupun pakaian dicelup dengan najis, maka bahagian dalamnya menjadi suci dengan menuangkan air pada bahagian luarnya, dan disyaratkan bagi mensucikan tempat — yakni bahagian najis — itu dengan melalukan air yang sedikit ke atas tempat yang najis. Akan tetapi jika najis yang terkena pada air yang sedikit dan bukannya pada air yang banyak, air tersebut menjadi najis, sekalipun tidak berubah (warna, rasa dan baunya). Justeru, air itu tidak lagi menyucikan.
[9]
Begitu juga, di dalam
Hasyiah al-Bujairimi
 ada dinyatakan bahawa jika biji-bijian menjadi basah disebabkan oleh air najis atau air kencing dan ia menjadi lembap. Kemudian, ia dibasuh dengan air yang bersih ketika masih lagi lembap, maka suci bahagian luar dan dalamnya. Demikianlah juga pada daging yang dimasak dengan kedua-duanya — yakni air najis dan air kencing — kemudian dibasuh dengan air bersih, maka daging tersebut suci bahagian luar dan dalamnya.
[10]
Hal ini kerana kesucian itu adalah berdasarkan kepada apa yang zahir (dilihat) dan bukannya pada apa yang ada di dalam rongga (tidak nampak) sebagaimana yang pernah disebutkan oleh Imam al-Syafi‘i ketika membahaskan mengenai cara membersihkan racun (najis) yang meresap masuk ke dalam besi yang dipanaskan dan disiram dengan racun itu.
[11]
Kesimpulannya
Berdasarkan kepada perbahasan dan perbincangan di atas, kami berpendapat bahawa merebus atau mencelur ayam yang belum lagi dibersihkan kotoran dan najisnya ketika proses mencabut bulu akan menajiskan ayam dan air panas itu. Akan tetapi, ayam itu boleh dibersihkan kembali bahagian luar dan dalamnya dengan hanya membasuhnya kembali dengan air bersih sebagaimana yang telah dinyatakan oleh para ulama dalam kalangan mazhab Syafi‘i. Hal ini kerana kesucian itu adalah berdasarkan kepada apa yang zahir — yakni yang dilihat — dan bukannya pada apa yang ada di dalam rongga — iaitu yang tidak nampak.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 10 Februari 2022 bersamaan 8 Rejab 1443H
[1]
 Surah al-Baqarah: 168
[2]
 Lihat
Tafsir al-Tabari
, 3/300.
[3]
 Lihat
al-Fiqh al-Manhaji
, 1/33-35.
[4]
 Lihat
al-Mausu‘ah al-Fiqhiyyah al-Kuwaitiyyah
, 40/91-92.
[5]
 Riwayat al-Tirmizi (17); Ibn Majah (314); Ahmad (3685)
[6]
 Lihat
al-Mausu‘ah al-Fiqhiyyah al-Kuwaitiyyah
, 29/116.
[7]
 Lihat
al-Majmu‘ Syarh al-Muhazzab
, 2/599-600.
[8]
 Lihat
Hasyiah al-Syirbini ‘ala al-Gharar al-Bahiyyah
, 1/59.
[9]
 Lihat
Fath al-Mu‘in
, hlm. 78.
[10]
 Lihat
Hasyiah al-Bujairimi ‘ala Syarh al-Manhaj
, 1/101.
[11]
 Lihat
 al-Majmu‘ Syarh al-Muhazzab
, 2/600.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#453 Minum Susu Keldai Jinak

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Siri Solat Sunat
Solat Sunat Tarawih

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli

Kajian Al-Fitan Wa Al-Malahim
[Ebook] Terbitnya Matahari dari Arah Barat

RM
6.00
 –
RM
8.00
Pilih Pakej

Kajian Al-Fitan Wa Al-Malahim
Tiupan Sangkakala Pada Hari Kiamat

RM
6.00
Tambah Troli

Kajian Al-Fitan Wa Al-Malahim
Penghancuran Ka’abah

RM
6.00
Tambah Troli

Buku Fizikal
Dajjal Hakikat Tanda Akhir Zaman

RM
10.00
Tambah Troli
Soalan:
Assalamualaikum w.b.t. Apakah hukum meminum susu keldai jinak? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَإِنَّ لَكُمْ فِي الْأَنْعَامِ لَعِبْرَةً نُسْقِيكُمْ مِمَّا فِي بُطُونِهِ مِنْ بَيْنِ فَرْثٍ وَدَمٍ لَبَنًا خَالِصًا سَائِغًا لِلشَّارِبِينَ
Maksudnya:

“Dan sesungguhnya pada binatang-binatang ternak itu, kamu beroleh pelajaran yang mendatangkan iktibar. Kami beri minum kepada kamu daripada apa yang terhasil dari dalam perutnya, yang lahir daripada antara hampas makanan dengan darah; (iaitu) susu yang bersih, yang mudah diminum, lagi sedap rasanya bagi orang-orang yang meminumnya.”
[1]
Syeikh al-Sa‘di menyebutkan bahawa sesungguhnya pada haiwan-haiwan ternakan itu yang mana Allah SWT telah tundukkan (sediakan) buat manfaat kamu semua, ada sesuatu yang boleh kamu ambil pelajaran daripadanya iaitu ia menunjukkan kepada kesempurnaan kekuasaan Allah serta luasnya belas kasihan-Nya. Bilamana Dia telah memberi kamu minum apa yang terhasil daripada dalam perut haiwan-haiwan tersebut yang terdiri daripada kotoran dan darah. Dia telah keluarkan daripada antara kedua-dua perkara tersebut, susu yang bersih daripada apa-apa yang mengeruhkannya (tidak bercampur dengan apa-apa selainnya), yang menyenangkan orang-orang yang meminumnya kerana kelazatannya.  Juga kerana ia menghilangkan dahaga serta mengenyangkan. Tidaklah perkara-perkara ini (terjadi) melainkan dengan kekuasaan Allah SWT, bukan semata-mata tabiat semula jadi. Adakah ada sesuatu yang secara tabiat semula jadinya boleh menukarkan kotoran yang dimakan oleh haiwan-haiwan serta minuman yang diminumnya yang terdiri daripada air tawar dan masin menjadi susu yang bersih (daripada sebarang anasir-anasir lain), yang menyenangkan orang-orang yang meminumnya.
[2]
Keharusan minum susu haiwan
Terdapat banyak hadith yang menunjukkan bahawa Rasulullah SAW minum susu. Antaranya riwayat daripada Abdullah bin Abbas R.Anhuma, beliau berkata:
أَهْدَتْ خالَتي إلى النبيِّ صَلّى اللهُ عليه وسلَّمَ ضِبابًا وأَقِطًا ولَبَنًا، فَوُضِعَ الضَّبُّ على مائِدَتِهِ، فلوْ كانَ حَرامًا لَمْ يُوضَعْ، وشَرِبَ اللَّبَنَ، وأَكَلَ الأقِطَ
Maksudnya:

“Ibu saudaraku pernah memberi hadiah kepada Nabi SAW daging dhab, keju dan susu. Kemudian daging dhab tersebut diletakkan di atas hidangan Baginda. Kalaulah daging dhab itu haram, ia tidak akan diletakkan (di situ). Baginda meminum susu dan memakan keju.”
[3]
Selain itu, dalam satu riwayat daripada Abu Bakar al-Siddiq R.A menyatakan, beliau telah memberikan segelas air susu kepada Rasulullah SAW dan Baginda meminumnya.
[4]
Minum susu keldai jinak
Terlebih dahulu, kita hendaklah mengetahui bahawa antara sebab pengharaman daging keldai jinak adalah kerana zatnya sendiri dianggap sebagai najis. Perkara ini adalah sebagaimana riwayat Anas bin Malik R.A yang menceritakan bahawa pada Hari Khaibar Rasulullah SAW meminta penyerunya untuk menyampaikan kepada manusia:
إنَّ اللَّهَ وَرَسُولَهُ يَنْهَيَانِكُمْ عَنْ لُحُومِ الْحُمُرِ فَإِنَّهَا رِجْسٌ أَوْ نَجِسٌ
Maksudnya:

“Sesungguhnya Allah dan rasul-Nya melarang kamu semua daripada memakan daging keldai (peliharaan) kerana ia adalah kotor atau najis.”
[5]
Oleh sebab itulah, Ibn Qudamah menyatakan bahawa majoriti ulama mengharamkan susu keldai jinak, melainkan ‘Ata’, Tawus dan al-Zuhri. Namun, pendapat yang awal — yakni pendapat majoriti ulama — adalah lebih kuat kerana hukum susu sesuatu haiwan itu adalah mengikut hukum dagingnya.
[6]
Begitu juga, pengarang kitab
al-Fiqh al-Manhaji
 dan Habib Hasan al-Kaff turut menyebutkan bahawa susu binatang yang dagingnya tidak halal dimakan seperti keldai jinak dan seumpamanya adalah najis. Hal ini kerana hukum susu adalah sama dengan hukum dagingnya dan dagingnya itu pula adalah dianggap najis — kerana tidak halal dimakan. Oleh itu, ia haram diminum kecuali susu manusia kerana sekalipun daging manusia haram dimakan tetapi susunya adalah bersih dan suci.
[7]
Selain itu, susu keldai jinak dimasukkan dalam jenis najis
‘aini
 sebagaimana dinukilkan oleh Imam al-Nawawi daripada ulama mazhab Syafi‘i bahawa haram memakan najis
‘aini
 seperti bangkai, susu keldai jinak, air kencing dan lain-lain.
[8]
 Beliau juga ada menyebutkan dalam tempat yang lain bahawa al-Darimi menukilkan pada bahagian akhir dalam kitab Salam tiga pendapat mengenai hukum susu keldai jinak dan seumpamanya. Pendapat yang sahih ialah ia dianggap najis dan tidak boleh menjualnya.
[9]
Kesimpulannya
Berdasarkan kepada perbahasan dan perbincangan di atas,
kami berpendapat bahawa susu keldai jinak adalah haram untuk diminum kerana ia adalah najis.
 Berbeza dengan keldai liar, susunya adalah halal kerana ia halal dimakan.
Penjelasan lanjut mengenai hukum memakan daging keldai bolehlah merujuk kepada artikel kami yang bertajuk:
#420 Memakan Daging Keldai.
[10]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 10 Februari 2022 bersamaan 8 Rejab 1443H
[1]
 Surah al-Nahl: 66
[2]
 Lihat
Tafsir al-Sa‘di
, hlm. 443.
[3]
 Riwayat al-Bukhari (5402)
[4]
 Riwayat al-Bukhari (2439)
[5]
 Riwayat al-Bukhari (4198) dan Muslim (1940)
[6]
 Lihat
al-Mughni
, 9/408.
[7]
 Lihat
al-Fiqh al-Manhaji
, Cet. Dar al-Qalam, 1/40; 1/503 dan
al-Taqrirat al-Sadidah
, hlm. 128.
[8]
 Lihat
al-Majmu‘ Syarh al-Muhazzab
, 9/36.
[9]
 Lihat
al-Majmu‘ Syarh al-Muhazzab
, 2/569.
[10]
 Lihat
https://maktabahalbakri.com/420-memakan-daging-keldai/
.

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products